ལྕུམ་རིགས་གཉིས་པ།ལ་ཆུ།རྫ་ལ་ཆུ།ཨ་ཆུ་ལ་ཆུ།ཆུ་རྩ།ལྕུམ་དམར་སོགས་སུ་འབོད་པ་ཡིན།རྒྱུན་དུ་ང་ཚོས་ལོངས་སྤྱོད་མྱོང་བའི་རྩ་ལྡུམ་འདི་ནི་རྫ་མགོ་དང་བྲག་བར་སོགས་སུ་སྐྱེས་ཤིང་།ལོ་མ་སྐྱེས་སྟངས་སོགས་ལྕུམ་ཆེན་དང་འདྲ་ནའང་།ལོ་མའི་དབྱིབས་གཟུགས་སོགས་ཅུང་ཙམ་མི་འདྲ་ཞིང་།ལྕུམ་ཆེན་གྱི་ལོ་མ་རྣམས་མཚོན་ཆའི་འཁོར་ལོ་ལྟ་བུ་རྣོ་ངར་ཅན་དུ་ཡོད་ནའང་།འདིའི་ལོ་རྣམས་དེ་ཙམ་ལོ་མའི་མཐའ་རྣམས་རྣོ་དབལ་དེ་ཙམ་མེད་པར་ཟླུམ་གཟུགས་སུ་ཡོད་པ་ཡིན།རྐང་པ་རྣམས་ཤིན་ཏུ་དམར་ཞིང་འདི་ལའང་སྡོང་པོ་དམར་སྐྱ་སྐྱེ་བ་ཡིན།འཁྲུངས་དཔེར།ཆུ་རྩ་ལོ་མ་སྒོར་ཆེན་རྩུབ།།ས་གཞི་མནན་ལ་རྐང་པ་དམར།།སྡོང་པོ་ལོ་མ་མེ་ཏོག་སོགས།།ཆེ་ཆུང་མ་གཏོགས་ལྕུམ་བཞིན་སྐྱེ།།ཞེས་སོ།འདི་ལའང་འཇམ་རྩུབ་གཉིས་ཡོད་ཅིང་།རྫ་མགོ་དང་བྲག་བར་སོགས་སུ་སྐྱེས་པ་གཅིག་དང་།ཆུ་གཞུང་གྲམ་ཐང་།ལམ་ཟུར་སོགས་སུ་སྐྱེས་པའི་རིགས་གཉིས་ཡོད།